Document ID: 32002R0839

Kommissionens forordning (EF) nr. 839/2002
af 21. maj 2002
om ændring af forordning (EF) nr. 2090/98 om Fællesskabets fortegnelse over fiskerfartøjer
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur(1), senest ændret ved forordning (EF) nr. 1181/98(2), særlig artikel 13, og
ud fra følgende betragtninger:
(1) Med henblik på anvendelsen af den fælles fiskeripolitik bør der ajourføres en referencedatabase, der indeholder kendetegnene for fartøjerne i EF's fiskerflåde, og som udgør Fællesskabets fortegnelse over fiskerfartøjer som fastsat i Kommissionens forordning (EF) nr. 2090/98(3).
(2) Medlemsstaterne bør kontrollere kvaliteten af de data, der indberettes til Kommissionen til registrering i denne database.
(3) I databasen bør der registreres oplysninger vedrørende de fiskerilicenser, der udstedes i henhold til Rådets forordning (EF) nr. 3690/93 af 20. december 1993 om en fællesskabsordning om regler for det minimum af oplysninger, der skal angives i fiskerilicenser(4).
(4) Databasen bør indeholde de oplysninger, der kræves i henhold til de bilaterale fiskeriaftaler mellem Fællesskabet og tredjelande.
(5) Endvidere skal der registreres supplerende oplysninger i databasen for at overholde Fællesskabets internationale forpligtelser i forbindelse med at stille oplysninger til rådighed for De Forenede Nationers Levnedsmiddel- og Landbrugsorganisation (FAO) i overensstemmelse med Rådets afgørelse 96/428/EF af 25. juni 1996 om Fællesskabets godkendelse af aftalen om fremme af fiskerfartøjers overholdelse af internationale bevarelses- og forvaltningsforanstaltninger på det åbne hav(5).
(6) Forordning (EF) nr. 2090/98 bør derfor ændres.
(7) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fiskeri og Akvakultur -
UDSTEDT FØLGENDE FORORDNING:
Artikel 1
I forordning (EF) nr. 2090/98 foretages følgende ændringer:
1) Som artikel 3a indsættes: "Artikel 3a
De oplysninger, der i medfør af forordning (EF) nr. 839 tilføjes i bilag I, skal indberettes til Kommissionen senest den 31. december 2002 for fartøjer, som råder over en fiskerilicens, og som har en længde mellem perpendikulærerne på 12 m eller derover.
For fartøjer, som råder over en fiskerilicens, og som har en længde overalt på under 15 m og en længde mellem perpendikulærerne på under 12 m, skal disse oplysninger indberettes til Kommissionen senest den 31. december 2003."
2) Artikel 5 affattes således: "Artikel 5
Kommissionen registrerer de oplysninger om fiskerfartøjer, som medlemsstaterne meddeler i medfør af nærværende forordning, i den database, der udgør fortegnelsen over fiskerfartøjer, under forudsætning af at de er i overensstemmelse med bilagene til nærværende forordning.
Medlemsstaterne har adgang til Fællesskabets fortegnelse over fiskerfartøjer for deres egen flådes vedkommende."
3) Som artikel 5a indsættes: "Artikel 5a
Et fartøjs særlige kendetegn er det interne nummer, jf. bilag I.
Dette nummer tildeles endeligt i forbindelse med fartøjets første registrering i et nationalt register. Nummeret kan siden hen hverken ændres eller tildeles et andet fartøj, heller ikke selv om fartøjet overføres fra eller til en anden medlemsstat, ophugges, oplægges eller anvendes til andre formål."
4) Bilag I-V ændres som angivet i bilaget til nærværende forordning.
Artikel 2
Denne forordning træder i kraft på syvendedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 21. maj 2002.

Labels: 12
19
6